Je Giles d’Aiché, chevaliers, juges donez de très noble baron et puissant mons. Jehan de Chalon, signour d’Arlay, viconte et maires de Besençon, es causes que y sunt meues entre ledit Jehan et touz les cithiains de Besençon, sus ce que li cithiains ont mesfait envers ledit Jehan et acuns de ses genz de Besençon, faisons savoir à touz ces qui verront et orront ces presentes lettres que, come li cithiains de Besençon, l’endemain de Quasimodo de l’an Nostre Signour corrant par M IIIc et six, à grant multitude de genz d’armes, bannieres desploiés, portes fermées, cloche sonée, et de communal consoil et de certain propost, aient abatu et destruit à force et à velunté plusours maisons en la citey de Besençon, c’est à savoir les maisons Poinçart et es autres enfant à Buef, de Choys, la maison Estevenin Poillei et de ses comperçoniers, la maison Jehan, fiz Henry de Viane, et la maison Henry à fiz Pierre Corne, assises en la citey de Besençon, et les biens meubles qui estoient deanz lesdites maisons ont pris et aforcé, et lidiz malefices soient si notoires en ladite cité de Besençon que l’on ne les puet celer per acune tergiversacion, mais prueve[r] que lidiz citiains sunt condampnez à refaire lesdites maisons et que lidiz malefices sunt fait premier contre Diu, contre droit et droiture et en grant prejudice dou devantdiz Jehans, viconte et maire de Besençon, en tant que lidiz malefices ne se doivent passer senz poinne de droit ordené, mais afiert que il soient pugniz en tel maniere que il soit exemple à touz temps à ces qui auroient coraige de mal faire; et nous aiens fait ajorner sur ces malefices la premiere foiz perhentoirement et personelment Richart le Menoier, procurour et sindique desdiz citiains, Lambelin de Saint-Quintin, Doblier de Fromaige, Renaut dou Pois, Jaquin de Lantaine, Othenin de Beane, Perrin de Vilete, Vuillemin Desus Douz, Jehan, fiz Navarret, Girart, fiz Bernardon, Estiene Signoret, Perrin Maier, Perrin d’Aspremont, Kaille l’Orfevre, Guyot de Choies, Mathiet Truillet, Perrin Varin, Hugue Crochet, Girart Menegot, Lambelin de Nonfoy, Jehan, fiz Bourget, Perrin le Barbier, Perrin de Dole, Girart de Momboyson, Vuillemin, fiz Malacher, Perrenet de Vaux, Perrenet de Cusance, Hugue de Cilz et Vuillemin de Vorges, citiains de Besençon, qui se dient consoilliers de la citey de Besençon, qui sunt et ont estez auctours et consoillours et principaux des devantdiz malefices, et qui ont excité le pueble de Besençon à faire lesdiz malefices, l’uictive de la feste saint Ylaire novelement passée, en la court de la vicontey de Besençon; et lidiz citiains doivent baillier hostaiges soffisant en la main de très noble monseignour Hugue de Bourgoigne, per covenances faites entre ledit Jehan et les citiains, si come nous en sumes bien certeins, pour ce que nous, juges doudit Jehans et ses consoil, fuissiens segurs à Besençon es jornées que nous ou ses autres juges, se nous n’i estiens, lour donriens; et con lidiz citiains haient esté requis de bailler et doner lidiz hostaiges, liquies les refusoient à baillier, nous les feimes ajorner la secunde fois perhentoirement et personelment, le juedi après l’uictive de Pasques après ensigant, per devant nous en la court de la viconté de Besençon, liquies la seconde foiz furent encors requis de baillier lesdiz hostaiges, liquies la seconde foiz les ont recusez baillier et done[r]. Pour quoi nous, voians et consideranz que nous ne li consoil doudit Jehan ne porriens estre segur en ladite citey, en façant droit et en rendant droit es causes dessusdites, se lidiz hostaiges n’estoient bailliez audit mons. Hugue de Bourgoigne, en la forme et en la maniere que il estoit convenanciez entre ledit Jehan et les citiains de Besençon, avons ajornez et fait ajorner la tierce foy perhentoirement et personelment Guyot de Choys, procurour desdiz citiains, en nom de procurour desdiz citiains, et touz lesdiz citiains asi per devant nous en la vile de Saint-Ferjuel, laquele vile est en la banlieue de Besençon, en la juridicion desdiz viconté et maierie de Besençon, le mardi après les trois semaines de Penthecoste après ensigant, à houre de tierce, pour aler avant en la besoigne en tant come justice et droiture raporteroit, selon les citacions qui ont esté faites à ladite jornée, vile et hour. Et savoir est [que], le mardi dessusdit, lidiz Jehans comparisant personelment per devant nous et requerant justement que nous condampnissiens per nostre sentence diffinitive ledit procurour, en nom des citiains, et lesdiz citiains, et lesdit Lambelin de Saint-Quintin, Doublier de Fromaige, et les autres dessus nommez, en la poinne et en l’emende que il doivent sustenir et suffrir selon droit et selon justice, ledit procureour et lesdiz citiains et lesdiz Lambelin de Saint-Quientin, Doublier de Fromaige et les autres dessus nommez ne comparissant ne autres pour lour à ladite vile, houre et jornée, ledit Jehan de Chalon atendant tant come il dut personelment, nous nostre diffinitive sentence, droiture et equitta ce requerant, disons et pronunçons en ceste maniere: En non dou Pere et dou Fil et dou saint Esperit, amen. Per le consoil de proudomes et de saiges de droit, aianz Deu devant les eaux, l’absence desdiz citiains raemplie per la presence de Deu, condampnons et per nostre sentence diffinitive, por raisons des malefices dessusdit, Guiot de Chois, procurour et sindique desdiz citiains, en non de procurour desdiz citiains, et lesdiz citiains en la persone doudit Guiot, procurour et sindique, en vint mille livres de bons estevenens, à paier et à rendre adit Jehan de Chalon, viconte et maire de Besençon, et lesdiz Guyot de Chois en lour persones, Lambelin de Saint-Quintin, Doblier de Fromaige, Renaut dou Pois, Jaquin de Lantoine, Othenin de Beane, Vuillemin Desus Douz, Girart, fiz Bernardon, Estene Signoret, Perrin Mayer, Perrin Vuarin, Hugue Crochet, Girart Menegot, Lambelin de Nonfoy, Jehan, fiz Bourget, Perrin Barbier, Girart de Monboison, Vuillemin, fiz Malecher, Perrenet de Waux, Perrenet de Cusance et Guillemin de Vorges, comme nommés devant, qui sunt et ont estez auctours et principaux desdiz malefices et ont exciptey le pueble de Besençon à faire les malefices dessusdit, lesquies choses sunt si notoires en la citey de Besençon que elles ne puent estre celées per acune tergiversacion, bannissons de tout l’arceveschiez de Besençon tanque à rapeal de Jehan de Chalon, et à ce condampnons les dessusdit per nostre sentence diffinitive et en la amission de touz lour biens, lesquies nous applicons et doivent estre appliqué adit Jehan per nostredite sentence, save la taxacion des despens faiz por raison desdiz malefices, la taxacion desquies nous retenons à nous, esques despens nous condampnons touz les citiains de Besençon pour raison des malefices dessusdit. En tesmoignaige des choses dessusdites, nous avons mis nostre seal en ces presentes lettres, ensamble le seignel de maistre Pierre de Montbeliart, publique notaire. Ce fut fait en l’an Nostre Signour corrant per mil CCC et sept, le mardi après les trois semaines de Penthecoste. Je Pierre, diz Jeunes, de Montbeliart, en la dyocese de Besençon, publique notaires de l’auctorité le paupe, de l’emperaour et dou prefet de Rome, qui presenz fut à toutes les choses dessusdite, à l’an, à jour et à l’oure dessusdiz, presenz les tesmoings cy après escript, c’est à savoir Raymon, abbé de Mostier-Saint-Jehan, Guillaume, abbé dou Mont-Sainte-Marie, mons. Rout, signour de Nuefchesteal, mons. Pierre, signour de Belmont, mons. Pierre, signour d’Estavayé, mons. Guillaume, signour de Pemes, mons. Jehan, signour d’Estrabone, mons. Jehan, signour de Monz, mons. Henry, signour d’Usyes, mons. Wachier, signour de Chestelvilain, chevaliers, et plusours autres dignes de foy, tesmoins à ce apelez et requis, cest presenz instrumenz ai soigniez de mon soignal que je ay acostumez, doudit noble baron mons. Jehan de Chalon proiez et requis.